Vižančių pagrindinė mokykla

Skuodo rajono Vižančių pagrindinė mokykla – dieninė, savarankiško mokymosi bendrojo lavinimo mokykla Skuodo raj., Vižančiuose, Mokyklos g. 2, savarankiškai veikusi iki 2007 m. rugsėjo 1 d., vykdanti priešmokyklinio, pradinio, pagrindinio ir papildomo ugdymo programas lietuvių kalba. Buvęs įstaigos kodas 190897440. Steigėjas Skuodo rajono savivaldybės taryba.

2003-2004 m. m. Vižančių pagrindinėje mokykloje mokėsi 120 moksleivių, buvo 10 klasių  komplektų, dirbo 18 mokytojų, iš jų 12 turėjo vyresniojo mokytojo kvalifikacinę kategoriją, 1 - mokytojo metodininko, 2 - mokytojo kvalifikacinę kategoriją, 3 - neatestuoti.

2005-2006 m. m. mokėsi 99 mokiniai, juos mokė 16 mokytojų.

2007-2008 m. m. mokykloje mokėsi 28 mokiniai, juos mokė 3 mokytojai.

Skuodo rajono savivaldybės tarybos 2007 m. liepos 26 d. sprendimu Nr. T9–116 mokykla reorganizuota prijungimo būdu ir neteko juridinio asmens teisių, naujas pavadinimas – Ylakių vidurinės mokyklos Vižančių pradinio ugdymo skyrius.

 Istorija 
Pirmąsias žinias apie Vižančių mokyklos kūrimąsi turime nuo 1914 m. Mintis įkurti Vižančiuose mokyklą nedavė ramybės vietiniams gyventojams. B. Malūkas, 34ha žemės savininkas, pasiūlė mokyklai patalpas, nes ir pats norėjo savo vaikus pamokyti. Taip . čia buvo pradėta mokyti. Mokė S. Bubys, kilęs iš Židikų, muzikantas, buvęs caro armijos kapelmeisteriu. Vaikai mokėsi iš rusiškų ir lietuviškų knygų. Vėliau mokykla perkeliama pas D. Vainutį, kur mokytojavo K. Alseika. 1916 m. mokykla perkeliama pas St. Šličių. Tada jau mokykloje mokėsi apie 40 vaikų. Mokytojas K. Želvys mokė juos skaičiavimo, istorijos, kalbų. 

1918 m. duris atveria naujai pastatyta pradinė mokykla. Prie šios mokyklos įsteigimo labiausiai prisideda J. Milvydas (pirmosios oficialios Vižančių mokyklos organizatorius). Tais metais mokykloje dirba Kuopka, J. Vaitkevičius, K. Burneckis, D. Savickaitė. 

1926 m. Vižančių pradinėje mokykloje veikė keturi skyriai. J. Milvydo iniciatyva mokykloje organizuojami vakarėliai, gegužinės. Veikia dramos būrelis. Įsikuria jaunųjų ūkininkų būrelis. Mokiniai augina daržoves, net dalyvauja parodose.

Prasidėjus pirmajai sovietų okupacijai 1941 m. birželio mėn. Ylakiuose buvo suimtas Vižančių pradinės mokyklos mokytojas Grigas ir išvežtas į Sibirą. 

Antrojo pasaulinio karo metu Vižančių mokykla buvo uždaryta tik dviem mėnesiams. Mokytojas K. Liuberskis vokiečių okupacijos metais mokė ir penktą skyrių. 

1947 m. po karo buvo atidaryta priaugančioji 7-metė mokykla. 1949 m. Vižančių 7-metę mokyklą baigė pirmoji mokinių laida.

Prasidėjus reformoms, vyksta pokyčiai ir mokykloje. Nuo 1989 m. ji vadinama nepilna vidurine mokykla, vėliau – devynmete. Nuo 1992 m. ji Vižančiuose pagrindinė mokykla. 

1998 m. mokyklai sukako 80 metų. Ta proga iškilmingai atidengta memorialinė lenta.

2007 rugpjūčio mėn. Vižančių pagrindinė mokykla dėl nepakankamo mokinių skaičiaus tapo pradine. Mokykloje liko veikti ikimokyklinė ir keturios pradinės klasės, kurias prižiūrėjo trys mokytojai. 2011 m. vėliau mokykla visiškai likviduota.

 Direktoriai 
 Ramutė Šličiuvienė
 V. Statkus
 St. Genutis
 V. Matutis

 Šaltiniai 

 Nuorodos 
 Svetainė .

Kategorija:Skuodo rajono savivaldybės mokyklų skyriai